Музеј на отвореном „Старо село”

Музеј на отвореном „Старо село” је као непокретно културно добро културни споменик у Републици Србији. Налази се у Сирогојну и један је од најзначајнијих туристичких објеката на Златибору. То је етно-село које се састоји од 40 старих кућа донетих са свих страна Златибора. Етно-село је саграђено 1979. године, на 4,5 ha површине. Са црквом Светих апостола Петра и Павла представља јединствену културно-историјску целину. Налази се двадесет и шест километара од туристичког центра Златибор. Идеја за оснивањем Музеја дошла је од истакнуте дизајнерке руком плетених џемпера Добриле Смиљанић и архитекте и проучаваоца народног градитељства Ранка Финдрика, као представника Републичког завода за заштиту споменика културе. Први директор Музеја 1992. године Зорица Златић Ивковић, историчар уметности, била је добитник Валтровићеве награде за животно дело. Музеј на отвореном „Старо село“ био је номинован за Најбољи европски музеј 2014. године (EMYA2014). Музеј Музеј чине две целине. Прва је скуп кућа које су сачувале свој првобитни изглед и намену. А другу групу чине куће које су сачувале свој првобитни изглед али им намена није иста, адаптиране су и прилагођене туристичким потребама. То су апартманске зграде, продавница сувенира, и крчма. Сталну поставку музеја чине две златиборске окућнице, које су сведочанство културе становања у златиборском крају, у 19 и почетком 20 века. Музеј чине златиборске брвнаре које припадају типу динарских брвнара. Музеј на отвореном је стављен под заштиту закона као споменик културе од изузетног значаја. као члан Асоцијације сродних музеја Европе, музеј Старо село своју делатност обавља у складу са одредбама Декларације Икома и основних постулата скансенологије. Рад је организован кроз три одељења: Одељење за интегративну заштиту културног наслеђа, Одељење за туристичку делатност, Одељење за опште и правне послове. Одељење за интегративну заштиту подељено је на службе за истраживање и збирке, конзервацију и комуникацију. Музеј такође велику пажњу посвећује волонтерском ангажовању и ангажовању сарадника (у највећем броју локалног становништва). Музеј је традиционално организатор многобројних едукативних програма, радионица и скупова. Као најзначајније издвајају се Вашар старих заната и занимања и Фестивал Свет музике, кроз које се чува неопипљиво народно стваралаштво. Музеј „Старо село“ организатор је многобројних изложби на отвореном простору или у Дворани или Образовној радионици музеја. Црква светог Петра и Павла Посвећена је сватом Апостолу Петру и Апостолу Павлу. Налази се на узвишењу у центру села као зидана једнобродна црква без куполе, под двоводним кровом са призиданим звоником са западне стране. Њена изградња и осликавање икона на олтарској прегради датирају из 1764. године. Извршена је реконструкција првобитног изгледа сирогојнске цркве. Скромна архитектура оживљена је у унутрашњости низом лукова на бочним зидовима и фризом слепих аркадица на фасадама под кровним венцем, у знак поштовања Средњовековне Србије, српске традиције монументалних сакралних здања. Реконструкција је извршена на основу сачуваних синђелија, протокола, записа и других историјских извора. Кућа- зграда за становање Главна кућа је највећи и најбоље грађени објекат у домаћинству, подељена је на две просторије. Једна просторија је без прозора и тавана. На средишњем делу се налазило огњиште где се припремала храна, и око њега се скупљала цела породица, оно је место где су се обављали сви породични ритуали везани за велике народне празнике. Друга просторија- соба је мања од прве просторије подигнута је за један, или два степеника, и има дрвени под. Обично је служила за спавање најстаријег члана породице. Грнчарска радионица Грнчарство је један од најстаријих заната. Поступак израде грнчарије је изражен кроз неколико фаза, припреме материјала , израда на ручном колу, сушење и печење. Материјал који се користи за израду посуђа је мешавина глине, истишњеног камена и руде калцита. Камен се ситнио помоћу великог дрвеног тучка. За обликовање и украшавање користи се алат бочко, шило, руб и шараљка. Посуђе се пече на отвореној ватри. Овом техником израде добијају се лонци, пржуље, сачеви и друге посуде. Галерија Види још Динарска кућа Златибор § Културно-историјски споменици Референце Спољашње везе Фотеља небриге у „Старом селу” („Политика”, 9. март 2011) Пропали кровови „Старог села” („Политика”, 10. јун 2013) Нови дрвени кровови на кућама „Старог села” („Политика”, 30. април 2018) Спас за музејске куће из 19. века („Политика”, 24. новембар 2019) Комплекс Старо село у Сирогојну Црно-бело „Старо село” Петра Оторанова („Политика”, 3. август 2022)